Ungdomsgjeng dyttet politibetjenter etter bråk på Majorstuen. Fant kniv på 14 år gammel jente.
Politiet fikk søndag flere meldinger om ungdommer som oppførte seg aggressivt overfor forbipasserende på Majorstuen.
«Vi er på stedet etter at flere fornærmede er blitt slått til og spyttet på av en ungdomsgjeng», melder politiet på sin Twitter-konto kort tid før klokken 19.00 søndag kveld.
– Vi får først melding fra to fornærmede jenter mellom 14 og 16 år, som har vært og spist på McDonalds på Majorstuen. På vei ut blir de sparket, spyttet på og slått av to jenter som var sammen med en større gjeng med gutter, opplyser operasjonsleder Line Skott ved Oslo politidistrikt.
#Oslo. Majorstua. Vi er på stedet etter at flere fornærmede har blitt slått til og spyttet på av en ungdomsgjeng. Vi har anholdt flere ungdom, pr nå vet vi ikke om de er innblandet, men de har en adferd mot politiet som tilsier at vi må finne ut av dette.
— OPS Politiet Oslo (@oslopolitiops) April 14, 2019
Kort tid etter fikk politiet en ny melding, denne gangen fra en jente mellom 14 – 16 år, som hadde blitt utsatt for en lignende voldshendelse utenfor Colosseum kino på Majorstuen.
– Da politiet rykker ut, påtreffer vi en ungdomsgjeng med ca. 10 gutter og jenter, utenfor Domino Pizza på Majorstuen. Idet vi skal kontrollere dem, setter de seg opp mot politiet. De har en aggressiv fremtoning, var ufine i språket. To av dem dyttet også politibetjenter. Det ble da tilkalt flere biler, sier Skott til Aftenposten.
– Det er ingenting som tilsier at de fornærmede har tilknytning til ungdommene, opplyser Skott, og legger til at ingen av de fornærmede er fysisk skadet.
– De to guttene som utpekte seg som verst var 13 og 14 år. De er nå kjørt inn, og barnevernet er varslet rutinemessig, sier Skott.
De to jentene er også blitt brakt inn av politiet. Begge er 14 år gamle. På den ene ble det funnet en kniv.
Politiet opplyser at de to jentene er kjenninger av politiet. Alle ungdommene er norske statsborgere.
Hvor mange av de fornærmede hadde fysiske skader etter angrepene?
ingen